Richard Baer

Richard Baer (født 9. september 1911 i Floß ved Neustadt an der Waldnaab i Bayern i Tyskland, død 17. juni 1963 i Frankfurt am Main) var en tysk SS-offiser som var kommandant ved utryddelsesleiren Auschwitz fra mai 1944 til januar 1945. Han var siste kommandant i Auschwitz og hadde ansvaret for evakuering av anlegget. Deretter var han kommandant ved Mittelbau Dora fra februar 1945 til april 1945. 

Fra 1933 til 1939 tjenestegjorde han i forskjellige konsentrasjonsleirer i Tyskland, og var til opplæring for slik tjeneste i Dachau. Han var deretter ved fronten til 1942 da han ble såret og gikk tilbake til tjeneste i konsentrasjonsleirer. 

Etter andre verdenskrig levde Baer under navnet Karl Neumann og arbeidet som skogsarbeider i nærheten av Hamburg på eiendommen til Otto von Bismarck (barnebarnet til kansleren med samme navn). Han ble gjenkjent av en kollega da et foto av ham ble trykket i Bild-Zeitung og arrestert i 1960. Han innrømmet etter kort tid at han egentlig var Richard Baer. Arrestasjonen av Baer var en stor seier for påtalemakten i Frankfurt: Etter at to Auschwitz-kommandanter (Rudolf Höß og Arthur Liebehenschel) var henrettet i Polen etter krigen var Baer den høyest rangerte fortsatt i live. Han døde i varetekt sommeren 1963 to måneder etter at tiltalen var klar. Rettssaken i Frankfurt (kjente som Frankfurt-Auschwitz-prosessen) begynte i desember 1963. Baer var ikke tiltalt for noen konkrete mordtilfeller. Han ble tiltalt for å ha medvirket til å iverksette nasjonalsosialistenes utryddelselsprogram herunder etablering og drift av drapsanlegg, anskaffelse av Zyklon B, organisering av mottaket av toglaster og organisering av seleksjon til gasskammeret. Baer overtok kommandoen av Auschwitz da drepingen der var på sitt mest intensive ved mottak av jødiske ungarere. Ifølge vitner var Baer selv på seleksjonsrampen for å sikre at alt gikk glatt og effektivt. Selv benektet han å ha deltatt i seleksjon.

Höcker-albumet som dukket opp i 2007 viser offiserer og annet personell fra Auschwitz på feriestedet Solahütta. Der opptrer Baer på flere bilder. Noen av bildene viser Baer sammen med blant andre Josef Mengele, Otto Moll og Rudolf Höß. Rudolf Höß mente Baer var doven og feig og stakk seg unna når det situasjonen ble tilspisset. Som kommandant fulgte Baer samme opplegg som Höß, men mindre energisk. Baer var strengere enn forgjengeren Arthur Liebehenschel og mindre likt blant vakter og fanger.

Referanser 

Personer fra Landkreis Neustadt an der Waldnaab
SS-offiserer
Personell ved tyske konsentrasjonsleire
Medvirkende til Holocaust
Tyskere fra andre verdenskrig
Personer tilknyttet det tredje rike
Personell ved Auschwitz
Medlemmer av NSDAP (innmeldt 1925–1932)
Dødsfall under fengselsopphold